Man het glo bedrog met Covid-kospakkies se geld gepleeg | Netwerk24
'n Polisieondersoek het glo aangedui dat minder as 'n kwart van die R400 000 wat ingesamel is, vir die voorgenome doel aangewend is.
Volgens die polisie word beweer Christopher Stylianou (58) het op 26 Maart 2020 saam met nog twee plaaslike inwoners geld begin insamel om kospakkies vir minderbevoorregtes gedurende die inperking te koop.
'n Skenking van R10 000 is van 'n plaaslike stigting ontvang, waarna Stylianou die Ndlambe Lockdown Support Group as 'n organisasie sonder winsbejag op die been gebring het.
Verskeie maatskappye en gemeenskapslede het skenkings aan die organisasie gemaak.
Nadat die inperkingsregulasies verslap is, het donasies van kospakkies afgeneem, waarna Stylianou glo gesê het die fondse het opgeraak.
Die beweerde bedrog is ontdek toe die organisasie se ander lede 'n vergadering aanvra en bankstate geëis het van Stylianou, wat ook die tesourier van die organisasie was.
Stylianou het Dinsdag vlugtig in die landdroshof in Port Alfred verskyn. Borgtog van R3 000 is aan hom toegestaan. Die saak is tot 7 Junie uitgestel vir Stylianou om 'n regsverteenwoordiger aan te stel.